Mynbou verras met groei van 2,4% | Netwerk24
Mynbou verras met groei van 2,4%
Deur Elvira Wood 12 September 2019 12:57
Die mynbousektor het vir die eerste keer in baie maande weer begin groei, met 2,4% meer minerale wat in Julie ontgin is as in die ooreenstemmende maand verlede jaar.
’n Mynwerker in een van Suid-Afrika se ondergrondse myne.Foto: Bloomberg
In Junie was die syfer -4,1% en in sowel Mei as April -1,1%.
Veral ystererts (+23,7%) en steenkool (+8,6%) het tot dié goeie syfer bygedra, luidens die jongste syfers wat Statistieke Suid-Afrika (SSA) Donderdag gepubliseer het.
Die produksie van diamante (-39,1%) en goud (-13,1%) het egter gesukkel.
Seisoensaangepaste syfers wys egter mynbouproduksie het in Julie met 3,8% gekrimp teenoor Junie. Dit volg op maand-tot-maand-groei van 3% in Junie en 3,1% in Mei.
Oor die drie maande tot einde Julie het produksie met 4,1% toegeneem teenoor die voorafgaande drie maande.
Verkope was in Julie 19,1% hoër as in die ooreenstemmende maand.
Die verkope van ystererts (+117,3%), platinumgroepmetale (+38,5%), goud (+18,9%) en ander metaalagtige minerale (+58,5%) het gestyg.
Op ’n maandgrondslag het verkope in Julie met 4,8% gestyg teenoor verkope in Junie. Dit volg op ’n maand-tot-maand-daling van 2% in Junie en 0,5% in Mei.
Die hoër verkopesyfers vir goud volg op die beduidende styging in die internasionale goudprys.
Goud het aan die begin van Julie teen $1 384,19 per fynons verhandel. Teen einde Julie het die prys tot $1 413,78 per fynons gestyg.
Internasionale onsekerheid oor veral die handelsoorlog tussen die VSA en China het beleggers na beleggingstoevlugsoorde soos goud laat stroom. Dit het die prys ondersteun.
Meer oor: Mynbou
G’n toekoms vir steenkool, meen VN